Foto: enclava.org

DRŽAVE na hrvatskim granicama počele su nicati iz dana u dan. Nakon što je Liberland, kojeg je osnovao Čeh Vit Jedlička postao svjetska senzacija, Poljak Piotr Wawrzynkiewicz odlučio je osnovati svoju državu na hrvatsko-slovenskoj granici. Njeno ime je Enclava, a broji prve dane postojanja. Wawrzynkiewicz, koji se predstavlja kao državni tajnik Enclave, za Index je objasnio kako je došlo do osnivanja ove najnovije mikrodržave.

"U travnju je skupina poljskih turista na svom putu preko Balkana posjetila selo Brezovicu i saznala od lokalnog stanovništva da postoji dio zemlje koji ne pripada ni Hrvatskoj ni Sloveniji, pa su odlučili zatražiti ga za suverenu državu, Kraljevinu Enclavu. Kao što znate, u ovom trenutku nijedna država nije prihvatila taj zahtjev, što je čest slučaj kod svih mikronacija, uključujući i Liberland, Sealand ili Kraljevinu Sjevernog Sudana. Ispred nas je dug put, ali vjerujemo da ćemo zajedničkim naporima ljudi iz svih dijelova svijeta stvoriti nešto uistinu prekrasno", tvrdi naš sugovornik.

Iako Kraljevina Enclava nema ni ustav ni bilo kakve institucije, zakoni države temeljit će se na prihvaćanju svakog ljudskog bića.

"Bez sumnje svi imamo različitu boju kože, vjerska opredjeljenja i politička stajališta, no na kraju dana moramo se brinuti jedni o drugima. Briga se o drugima, ali i o sebi, omogućuje nam da pružimo neočekivanu milost. Kad odvojimo vrijeme i pokažemo da nam je stalo, pokazujemo da na svijetu i dalje ima puno dobrih ljdi. Bez obzira na ishod, uvijek postoji vrijednost u nekom nastojanju koje je autentično i s dobrom namjerom", pojašnjava nam, dodajući da nastoje živjeti iskreno.

Najviša vrijednost do koje drže u Kraljevini Enclavi je mudrost, koju ne smatraju istoznačnicom inteligencije i znanja. Kad je riječ o zakonima, preuzeli su i prilagodili listu "Youth For Human Rights International", pojednostavljenu verziju Deklaracije o ljudskim pravima iz 1948. godine. Najvažniji zakoni su:

1. Svi smo slobodni i jednaki: Svi smo rođeni slobodni. Svi imamo svoje misli i ideje. Prema svima se treba ponašati na jednak način.

2. Ne diskriminirajte: Ova prava pripadaju svima, bez obzira na različitost.

3. Pravo na život: Svi imamo pravo na život u slobodi i sigurnosti.

4. Bez ropstva - sadašnjeg i budućeg: Nitko nema pravo učiniti nas robovima. Ne možemo nikoga učiniti svojim robom.

5. Bez mučenja: Nitko nema pravu povrijediti nas ili nas mučiti.

6. Svi imamo jednako pravo na upotrebu zakona.

7. Sve nas jednako štite zakoni: Zakon je jednak za sve. Sve nas mora tretirati pošteno.

8. Pošten tretman od strane poštenih sudova: Svi možemo tražiti da nam zakon pomogne kad nas ne tretiraju jednako.

9. Nema nepravednog zadržavanj: Nitko nema pravo strpati nas u zatvor bez dobrog razloga, niti zadržavati nas u zatvoru ili slati van iz naše zemlje.

10. Pravo na suđenje: Ako nam se sudi, to mora biti javno. Ljudi koji nam sude ne smiju biti podložni utjecaju drugih.

11. Nevin dok se ne dokaže suprotno: Nikoga se ne smije okriviti da je učinio nešto dok to nije dokazano. Ako nas optuže da smo učinili nešto loše, imamo pravo dokazati da to nije istina.

12. Pravo na privatnost: Nitko ne smije pokušati nauditi našoj časti. Nitko nema pravo ući u naš dom, otvarati naša pisma ili smetati našoj obitelji bez dobrog razloga.

13. Sloboda kretanja: Svi imamo prova kretati se gdje želimo u našoj zemlji i putovati gdje želimo.

Tekst se nastavlja ispod oglasa

14. Pravo na azil: Ako se bojimo da će nas loše tretirati u našoj zemlji, imamo pravo pobjeći u drugu zemlju kako bismo pronašli sigurnost.

15. Pravo na nacionalnost: Svi imamo pravo na pripadanje ovoj državi.

16. Privatno vlasništvo: Svatko ima pravo posjedovati i dijeliti stvari. Nitko ne smije oduzimati naše stvari bez dobrog razloga.

17. Sloboda mišljenja: Svi imamo pravo vjerovati u ono što želimo, svi imamo pravo na svoju religiju i promjenu iste.

18. sloboda da kažemo što želimo: Svi imamo pravo misliti što želimo, reći što mislimo i dijeliti svoje ideje s drugima.

19. Pravo da se sastajemo gdje želimo: Svi imamo pravo da se sastajemo sa svojim prijateljima i da radimo zajedno u miru kako bismo branili svoja prava. Nitko nas ne može prisiliti da se pridružimo nekoj grupi ako to ne želimo.

20. Pravo na demokraciju: Svi imamo pravo sudjelovati u vladi naše zemlje. Svaka odrasla osoba ima pravo izabrati svoje vođe.

21. Pravo na radost: Svi imamo pravo odmoriti se od posla i opustiti se. Svi imamo pravo na dobar život. Majke i djeca, starije osobe, nezaposleni i osobe s invaliditetom su osobe za koje se moramo posebno brinuti.

22. Pravo na edukaciju: Obrazovanje na svim razinama mora biti besplatno.

23. Slobodan i pošten svijet: Mora postojati red kako bismo svi uživali prava i slobode u svojoj zemlji i diljem svijeta.

24. Naše odgovornosti: Svi imamo dužnost prema drugim ljudima i moramo štiti njihova prava i slobode.

Ono što je zanimljivo jest to što Kraljevina Enclava trenutno nema političare. Svi koji bi željeli zauzeti neku fotelju u Enclavi mogu se prijaviti.

"Kako bismo ispunili naš moto "Civis Totius Mundi", odnosno građani cijelog svijeta, prihvaćamo kandidature ljudi iz cijelog svijeta i dosad smo zaprimili šest prijava za mjesta u vladi od ljudi iz VelikeBritanije, Kine, SAD-a, Švicarske i Nizozemske", pojasnio nam je Wawrzynkiewicz.

Prijaviti se ne mogu članovi ekstremističkih skupina, osobe s dosjeom ili oni kojima se trenutno sudi. Izbori će se održati 7. svibnja ove godine i to putem interneta.

"Kad izaberemo vladu, fokusirat ćemo se na dugoročne strategije i planove. Otvorit ćemo prvo veleposlanstvo u Švicarskoj", tvrdi naš sugovornik.

Kad je riječ o građanima Enclave, bitno je da su to pojedinci koji žele poboljšati živote drugih. Prijaviti se mogu svi, osim pripadnika ekstremističkih skupina, osuđenih i onih kojima se sudi. Među onima koji žele državljanstvo Enclave su i oni koji podržavaju njenu valutu dogecoin i koji su već poznati po sudjelovanju u humanitarnim akcijama.

"Obrazac za prijave se izrađuje i planiramo ga objaviti na našoj stranici nakon izbora. Dosad smo prikupili 1098 upita za državljanstvom iz cijelog svijeta", kaže Wawrzynkiewicz.

Naravno teško je ne uspoređivati Enclavu s Liberlandom, a osnivač Enclave poručuje da podržavaju suverenitet svake države i žele Liberlandu uspjeh u njihovim nastojanjima.